വൈദ്യുതി ഉത്പാദനം: അട്ടപ്പാടിയില് വന് സാധ്യതയെന്നു വിദഗ്ധര് ഒറ്റപ്പാലം: വൈദ്യുതി ഉത്പാദന മേഖലയില് അട്ടപ്പാടിയില് വന് സാധ്യതയെന്ന് വിദഗ്ധര്. എന്നാല് ഉല്പ്പാദിപ്പിക്കപ്പെടുന്ന വൈദ്യുതി കൊണ്ടു പോകാന് ശേഷിയുള്ള ലൈനില്ലാത്തത് മുഖ്യപ്രശ്നം. പാലക്കാട്, മലപ്പുറം ജില്ലകളുടെ വൈദ്യുതി ക്ഷാമം പൂര്ണ്ണമായി പരിഹരിക്കാന് കഴിയുന്ന അട്ടപ്പാടി ഹരിതോര്ജ്ജ ഇടനാഴിക്ക് വൈദ്യുതി ബോര്ഡിന്റെ അംഗീകാരം ലഭ്യമായിട്ടുണ്ടങ്കിലും സംവിധാനങ്ങളില്ലാത്തത് തിരിച്ചടിയാവുകയാണ്. അട്ടപ്പാടിയില് മാത്രം അറുനൂറ് മെഗാവാട്ട് ഹരിതോര്ജ്ജം ഉല്പ്പാദിപ്പിക്കാനാവശ്യമായ സൂര്യപ്രകാശം, കാറ്റ് എന്നിവ ലഭ്യമാണെന്നാണ് വിദഗ്ധരുടെ കണ്ടെത്തല്. വൈദ്യുത ഉത്പാദന മേഖലയില് അനന്തമായ സാധ്യതക്ക് വഴിയൊരുക്കുന്ന അട്ടപ്പാടി സൗരോജ്ജ പദ്ധതി ഭാവിയില് വളരെയേറെ പ്രയോജനം ചെയ്യുന്ന ഒന്നാണ്. പാലക്കാട് മുതല് മൈസൂര് വരെ നീളുന്ന വൈദ്യുതി വിതരണ ശൃംഖലക്കുള്ള വഴി കൂടിയാണ് ഈ പദ്ധതികൊണ്ട് ഉദ്ദേശിക്കുന്നത്. 223 കോടിരൂപയുടെ ഈ പദ്ധതിക്ക് കെഎഇബി നേരത്തെ തന്നെ അംഗീകാരം നല്കിയിരുന്നു. ഹൈഡല് പവര് കോര്പ്പറേഷന് മുന്പ് സംസ്ഥാന സര്ക്കാരുമായി ആയി 70 മെഗാവാട്ട് വൈദ്യുതി ഉല്പ്പാദിപ്പിക്കാന് കാറ്റാടി പദ്ധതിക്കായി ധാരണാപത്രം ഒപ്പുവെച്ചിരുന്നതുമാണ്. ഇതിനായി പഠനം നടത്തിയെങ്കിലും ഉല്പാദിപ്പിക്കുന്ന വൈദ്യുതി കൊണ്ടുപോകാന് പുതിയ ലൈന് വലിക്കാന് ഉള്ള പണം കൂടി മുടക്കണണമെന്ന് വന്നതോടെ അവര് പിന്മാറുകയായിരുന്നു. 2016 ല് സമര്പ്പിച്ച രൂപരേഖ പ്രകാരമുള്ള പദ്ധതിക്കാണ് അംഗീകാരം ലഭിച്ചിട്ടുള്ളത്. പദ്ധതിപ്രകാരം അട്ടപ്പാടി കോട്ടത്തറയില് 220 കെവി സബ്സ്റ്റേഷന്, മണ്ണാര്ക്കാട് തത്തേങ്ങലത്ത് ഗ്യാസ് ഇന്സുലേറ്റര്ഡ് 220 കെവി സബ്സ്റ്റേഷന് എന്നിവ നിര്മ്മിക്കേണ്ടതായിട്ടുണ്ട്. മണ്ണാര്ക്കാട് ഗ്യാസ് ഇന്സുലേറ്റഡ് സബ്ബ് സ്റ്റേഷനില്നിന്ന് മലപ്പുറം ജില്ലയിലെ വെട്ടത്തൂരിലേക്ക് 220 കെ.വി ഡബിള് സര്ക്യൂട്ട് ലൈന് ബന്ധിപ്പിക്കുന്നതാണ് പ്രധാനം. ഇതോടൊപ്പം കോട്ടത്തറ സബ്ബ് സ്റ്റേഷനിലേക്ക് 220 കെ. വി ഡി.സി ഫീഡറുമായി ബന്ധിപ്പിക്കും. കോട്ടത്തറ സബ്സ്റ്റേഷനില് ഒരു മെഗാവാട്ട് സോളാര് പ്ലാന്റ് നിര്മ്മിക്കുന്നതിനും തീരുമാനമുണ്ടായിരുന്നു. അട്ടപ്പാടിയില്നിന്ന് പൂഞ്ചോല വഴി ലൈന് വലിച്ച് മണ്ണാര്ക്കാട് വഴി വെട്ടത്തൂരില് വൈദ്യുതി എത്തിക്കുന്നതിന് 750 മീറ്ററോളം വനത്തിലൂടെ പോകേണ്ടതുണ്ട്. പാരന്പര്യേതര ഉൗര്ജ ഉല്പാദനത്തിന് ഏറ്റവും സാധ്യതയുള്ള പ്രദേശങ്ങളില് ഒന്നാണ് അട്ടപ്പാടി. കാറ്റാടി ഉപയോഗിച്ച് ഇപ്പോള് ഇവിടെ നിന്ന് 20 മെഗാവാട്ട് വൈദ്യുതി ഉല്പ്പാദിപ്പിച്ച് വരുന്നുണ്ട്. ചാവടിയൂരില് സൗരോര്ജം വഴി 100 കിലോ വാട്ടും ലഭിക്കുന്നുണ്ട്. കോട്ടത്തറ ആടുവളര്ത്തല് കേന്ദ്രത്തിനടുത്ത് 30 മെഗാവാട്ടിന്റെ സൗരോര്ജ പദ്ധതിക്ക് നടപടികള് തുടങ്ങിയിട്ടുണ്ടങ്കിലും പൂര്ണ്ണതയിലെത്തിയിട്ടില്ല. തരിശുഭൂമി ഉപയോഗപ്പെടുത്തി കാറ്റ്, സൂര്യ പ്രകാശം, എന്നിവയില്നിന്ന് 200 മെഗാവാട്ട് വൈദ്യുതി ഉത്പാദിപ്പിക്കാനാവുന്ന ഭൗതിക സാഹചര്യം നിലവിലുണ്ട്. തരിശുഭൂമിയില് ഏറെയും സ്വകാര്യ വ്യക്തികളുടെ കൈവശമാണ് ഇപ്പോഴുള്ളത്. ഇവരില് പലരും സൗരോര്ജ്ജ പദ്ധതികളും കാറ്റാടി പാടങ്ങളും നിര്മ്മിക്കാന് തയ്യാറായി പലതവണ കെഎസ്ഇബി യുമായി ബന്ധപ്പെട്ടിരുന്നു.എന്നാല് ഉത്പാദിപ്പിക്കുന്ന വൈദ്യുതി കൊണ്ടുപോകാന് ലൈന് ഇല്ലാത്തതുകൊണ്ട് ഇതുവരെയും പദ്ധതി നടപ്പിലാക്കാന് കഴിഞ്ഞില്ല. കോടിക്കണക്കിന് രൂപയാ ണ് വൈദ്യുതി കൊണ്ടുപോകാന് ശേഷിയുള്ള ലൈന് വലിക്കാന് ആവശ്യമായി വരുന്നത്. ഇതിനു മാത്രം സാന്പത്തിക സ്രോതസ്സ് കെഎസ്ഇബിക്കുണ്ടോ എന്നതാണ് കണ്ടറിയേണ്ടത്.